Virallinen lehti nro C 196 , 22/06/1998 s. 0109



KIRJALLINEN KYSYMYS E-0030/98 neuvostolle esittäjä(t): John Corrie (PPE) (28. tammikuuta 1998) Aihe: EU:n Kyprosta koskeva apu Kuinka paljon rahaa Kypros on saanut EU:lta viimeisen kymmenen vuoden aikana? Kuinka paljon ja minkälaisiin hankkeisiin sitä käytettiin Kreikan ja vastaavasti Turkin puolella? Vastaus (7. huhtikuuta 1998) 1. Arvoisaa parlamentin jäsentä kiinnostavan ajanjakson osalta voidaan mainita toinen rahoituspöytäkirja vuodelta 1984, joka oli voimassa vuoteen 1988, vuoden 1990 kolmas rahoituspöytäkirja, voimassa vuoteen 1994 ja neljäs rahoituspöytäkirja, joka on ollut voimassa 1. tammikuuta 1996 lähtien. Toisessa rahoituspöytäkirjassa määrättiin Euroopan investointipankin (EIP) lainaa 28 miljoonaa ecua, 6 miljoonaa ecua korkotukilainana ja 10 miljoonaa ecua tukena. Kolmannessa rahoituspöytäkirjassa määrättiin EIP:n lainaa 44 miljoonaa ecua, 5 miljoonaa ecua riskipääomiin ja 13 miljoonaa ecua tukena, jota ei makseta takaisin. Nämä määrät on kokonaisuudessaan sidottu lukuun ottamatta osaa, joka on varattu Kyproksen turkkilaisyhteisön hyväksi. Näiden varojen käyttö ei ole ollut mahdollista niiden esteiden vuoksi, joita on kohdattu niin muotoutumisvaiheena että toteutuksena, kun on ollut kysymys Kyproksen molempia yhteisöjä koskevista hankkeista. Euroopan yhteisöhän ei ole tunnustanut Pohjois-Kyproksen viranomaisia, eivätkä nämä taas hyväksy sitä, että Kyproksen tasavallan viranomaiset käsittelevät heille tarkoitettuja rahoitushankkeita. Niiden hankkeiden määrittelyn osalta, joihin tuet on osoitettu voi arvoisa parlamentin jäsen pyytää toivomiaan tarkennuksia komissiolta, joka on vastuussa ohjelmien toteuttamisesta, saadakseen tietää, kuinka jako on tehty kreikkalaisen ja turkkilaisen yhteisön kesken. 2. Neljännessä rahoituspöytäkirjassa, jota parhaillaan toteutetaan, määrätään rahoitusyhteistyöhön Kyproksen kanssa 74 miljoonaa ecua, jotka jakautuvat seuraavasti: - 50 miljoonaa ecua EIP:n omista varoista, jotka osoitetaan teollisuutta tukeviin hankkeisiin ja ympäristön tilan parantamishankkeisiin - 2 miljoonaa ecua budjettivaroista tukina riskipääoman muodostamiseen; tuet on jo sidottu Kyproksen kehityspankin käyttöön - 22 miljoonaa ecua budjettivaroista tukina, joita ei makseta takaisin ja jotka on jaettu seuraavasti: - 12 miljoonaa ecua tutkimuksen tai sellaisen toiminnan tukemisen rahoittamiseen, jolla edistetään saaren tilanteen ymmärtämistä. Tämän rahoituksen täytäntöönpano edellyttää molempien osapuolten halua työskennellä yhdessä - 5 miljoonaa ecua edistämään koko saaren kehitystä, tällä osin ei neuvoston tietojen mukaan yhtään hanketta ole vielä aloitettu - 5 miljoonaa ecua hankkeisiin, joita voidaan pitää liittymistä edeltävinä hankkeina. Niiden tarkoituksena on valmistaa Kyproksen hallitusta ottamaan käyttöön yhteisön säännöstö antamalla teknistä apua seuraavilla aloilla: liikenne, matkailu, tilastot sekä öljy ja siitä valmistettavat tuotteet; niiden tarkoituksena on myös tukea Kyproksen osallistumista tiettyihin yhteisön ohjelmiin (Media II, LEONARDO, SOKRATES ja Nuorten Eurooppa) ja tukea Euroopan yhdentymisajatuksen leviämistä erityisesti tukemalla Kyproksen Eurooppa-Instituuttia. Arvoisaa parlamentin jäsentä kehotetaan samoin kääntymään komission puoleen, jotta hän saisi tietää aloitettujen hankkeiden tilanteen tarkasti ja niiden jakautumisen saaren kahden yhteisön kesken. 3. Kypros on myös mukana niin sanotussa laaja-alaisessa rahoitusyhteistyössä, joka koskee kaikkia Välimeren alueen kumppanuusmaita ja josta on päätetty uuden Välimeren politiikan puitteissa (erityisesti alueellinen yhteistyö, ympäristö sekä osallistuminen MED - ja LIFE -ohjelmiin) sekä ECIP:in puitteissa (Euroopan yhteisön sijoituskumppanuusohjelma). Kyprokseen sovelletaan myös MEDA-asetusta alueellisissa yhteistyötoimissa (pääasiallisesti Barcelonan prosessiin liittyvien toimien rahoittamisessa).